**Tunuliaqutamut allakkiaq**

**Tunumi Kalaallit Nunaatalu avataani raajarniarneq**

Hilmar Ogmundsson

Kitaani Tunumilu TAC-it aammalu pisassiissutit ukiut tamaasa aalajangersarneqartarput. Kitaani TAC-it sinerissap qanittuani raajarniarnernut 43 procent-it agguarneqartarput, aammalu avataani aalisariutinut 57 procent-it agguarneqartarlutik, 57 procent-i Kitaani agguarneqartarluni. TAC Tunumi raajat avataani aalisarnermuinnavik agguarneqartarpoq. Kalaallit Nunaata imartaani raajartassat saniatigut Kalaallit Nunaata Barentshav-imi raajartassat pisassiissutissat illuatungeriilluni pisassiissutinik paarlaasseqatigiiffiusunik isumaqatigiissutitigut Rusland isumaqatigiissuteqarfigaa, ullunillu aalisarfinnik Svalbard-imi Flemish Cap-imilu.

Kitaani raajarniarneq pillugu Raajarniarnermik killiffik unammilligassallu pillugit tunuliaqutamut allakkiami nassuiarneqarput. Tunuliaqutissiissummi uani taamaallaat Tunumi raajarniarneq kisiat nassuiaassutigissallugu siunertarineqarpoq, aammalu Kalaallit Nunaata avataani aalisarneq.

**Tunumi raajarniarneq**

Tunumi raajarniarneq Kitaanisulli IOK atorlugu agguagartassiissutit najoqqutaralugit aqunneqarput. Katillugit licens-iutillit arfinillit 2021 pigineqarput, taakkunannga Kitaata avataani pisassiissutinik piginnittuusut tallimaasut taakkuullutik, takuuk takussutissaq 1. Taamaattumillu annerusumik aalisariutit taakkuupput raajarniartuusut Kitaani aammalu Tunumi pisassiissutinik aalisartuusut.

Takussutissat 1: Takussutissiissut raajarniarnermi Tunumi aalisarnermi akuersissutinik piginnittuusut, 2021.

|  |  |  |
| --- | --- | --- |
| Akuersissutinik piginnittut | Pisassiissutit annertussusaat | Kitaani aammattaaq avataani raajarniarnermi akuersissutaateqarput |
| H.1 | 33,33% | Aap |
| H.2 | 28,94% | Aap |
| H.3 | 12,72% | Naamik |
| H.4 | 9,15% | Aap |
| H.5 | 8,33% | Aap |
| H.6 | 7,53% | Aap |
| Katillugit | 100,00% |   |

Takussutissiissut 1-ip takutippaa siunnersuinerup ineriartornera, TAC aammalu Tunumi ataatsimoortumik raajanik aalisarneq ukiuni 1989-imiit 2020-imut. Tunumi raajarniarnermi ukioq 1989-imiilli siunnersuisoqartarpoq. Tunumi raajanik aalisarnerup annertussusaa Kitaani aalisarnermit annertussutsikkut annikinneruvoq. TAC raajanut tunngasoq ukiuni 1990-imiit 2004-mut nikerarsimavoq annertussuseq 9.000 tons-imiit 16.000 tons missaanut ukiullu pineqartuni tamani siunnersuinermit annertunerusarsimalluni.

Ukioq 2005-imiit ukioq 2013-imut TAC aalaakkaasumik inissisisimasimavoq annertussutsimi 12.000 tons-it missaaniissimalluni. Piffissamili tassani aalisarneq ingerlalluarpallaarsimanngilaq, pisarisallu apparaluttuinnarsimallutik siunnersuummiit annertussutsit ataallugit annertussusaat inissisisimasimalluni TAC-lu aamma ataallugu. Ukioq 2013-imiit ukioq 2018 tikillugu TAC Tunumi raajartassat malunniutilimmik apparsimapput assinganillu pisarisat suli aamma appariaateqarsimallutik, tamatumani ukioq 2016-imi taamaallaat 49 tons pisarineqarlutik. Ukiorlu 2019 aammalu 2020 raajat pisarineqartut Kangiani qaffakkiartorsimapput ukiorlu 2020 raajat 3.000 tons sinnerlugit pisarineqarlutik, ukiuni kingullerni qulini pisarisat annerpaaffissaaniissimalluni. Siunnersuinermi ukiuni 2014-imiit 2020-imut 2.000 tons-imi inissisisimasimavoq. Ukiorlu 2021 3.000 tons-imut qaffanneqarsimalluni illuatungaatigut TAC ukioq 2021-imi 7.000 tons-imut qaffanneqarluni, tamannalu ukioq 2020-imut sanilliullugu qaffariaat 2.250-imut qaffariarnerulluni.

Takussutissiissut 1: Uumasoqatigiit raajat pillugit uumassusilerinermi siunnersuineq, TAC aammalu Tunumi raajanik pisarisat, ukioq 1990-imiit ukioq 2020-mut.

Tusarfik: Kalaallit Nunaanni Pinngortitaleriffik.

Nalunaarsuineq: Logbog-it aallaavigalugit raajat pisat naatsorsorneqarput ataatsimullu katillugit raajat imaanit qaqinneqartut pineqarlutik. Pisanik naatsorsuinerit 2020-imeersoq piareeqqanngilaq taamaammallu pisassiissutinik ilanngaassineq atorneqarluni. Aalisarneq pillugu isumaqatigiissut naapertorlugu EU-mut pisassiissutit tunniunneqartut TAC-mi ilaapput. Raajanik pisat tamakkiisumik kalaallit aalisariutaannit aammalu EU-p aalisariutaannik pisaapput.

Takussutissami 2-mi raajanik TAC-it Tunumi ineriartorfiusimaneri takussutissinneqarput piffissamilu 2011-imiit 2020-imut pineqarluni, EU-mut pisassiissutit agguarneqarneri tamatumani Kalaallit Nunaata EU-llu akornani isumaqatigiissut aqqutigalugu pisassiissutit aammalu pisassiissutit kalaallit angallataataannut pisassiissutigineqartut. Takussutissiami takutinneqarpoq ukiuni tamani pisassiissutit annerpaartaat raajartassiissutini pisassiissutit Tunumi EU-mut pisassiissutigineqarsimasut. Tamatumani ilanngullugu maluginiarneqassaaq piffissami pineqartumi EU-mut Tunumi raajartassiissutit annertussutsit agguarneqaqqittut EU-mit Savalimmiunut agguaqqinneqaqqissimammata. Imaappoq EU-mut raajartassiissutit annertussusaat Tunumi pineqartut aammattaaq Savalimmiormiut angallataannit aamma aalisarneqartarmata. Kalaallit Nunaatalu angallataataat tamatumani pisassiissutinik 4.400-it aammalu 5.400-it akornani piffissami 2011-imiit 2013-ip tungaanut pisassiissutinik tunineqarsimallutik. Pisassiissullu 2014-imi 1.800 tons-inut annikillisinneqarput, piffissamilu 2015-imiit 2020-imut taamaallaat ukiumut 250-imiit 850 tons-inut pisassinneqaannarsimallutik.

Takussutissiissut 2: TAC-ip ineriartornera Tunumi raajartassiissutit pisassiissutai EU aammalu Kalaallit Nunaanni pisassiissutinut umiarsuit inissisimaneri, ukiuni 2013-imiit ukioq 2020-imut.

Tusarfik: APN aamma KANUAANA.

Ukiuni kingullerni qulini raajat Tunumi aalisarsinnaassussii ataatsimut isigalugit appasippoq, TAC-lu pisassiissutillu arlaannaalluunniit ukiuni 2011-imiit 2020-imut tamakkiisumik atorneqarsimanatik. Raajanik pisat ataatsimoortillugit annerpaartaat 2011-mi pivoq 3.291 tons-iulluni 2020-milu 3.172 tons-iulluni. Kalaallit aalisariutaat ukiumut taamaallaat 174 aammalu 723 tons-it akornani katillugit raajanik pisaqarsimapput. Aallaavittut raajarniutit annertussutsit aalisarsimavaat minillugit ukiuni 2013-imiit 2015-imut, kilisaataatit ataasiakkaat ukiuni pineqartuni ukiut tamaasa immikkut raajarniarnissamik aalisariutitut sananeqaateqanngikkaluarlutik aalisarsimallutik.

Takussutissiaq 3: Ukiuni 2010-mit ukioq 2020-imut pisarisat annertussusaasa ineriartornerat, Tunumi, EU-p aalisariutaannut kalaallillu aalisariutaataannut agguaqatigiisinneqarneri.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|   | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| aalisariutit KAL. NUNAANNERSUT amerlassusaat | 4 | 3 | 4 | 4 | 1 | 4 | 0 | 4 | 0 | 1 | 0 |

Tusarfik: KANUAANA.

**Barentshav-imi raajarniarneq**

Kalaallit Nunaata Rusland illuatungeriilluni aalisarnikkut isumaqatigiissuteqarfigaa. Illuatungeriilluni isumaqatigiinnermi qulakkeerneqarpoq Kalaallit Nunaat Russit imartaani (Barentshav-imi) aalisarsinnaasoq illuatungaatigut kalaallit imartaani aalisarsinnaatitaanermik pisinnaatitaaffeqarnermik tunniussinikkut.

1990-ikkut aallartinnerinili Kalaallit Nunaata aalisarfigisinnaasaani Rusland isumaqatigiissuteqarfigaa. Isumaqatigiissut isumaqarpoq Kalaallit Nunaat Saarullinnut, misaqqarnanut raajanullu Barentsip imartaani pisassinneqassasoq. Illuatungaatigullu Rusland Kalaallit Nunaanni qaleralinnik aammalu suluppaakkanik pisassiissutinik pissarsisarluni.

Kalaallit Nunaat 2014-imiilli Rusland-imit Barents-ip imartaani raajartassiissutinik tunineqartarpoq. Pisassiissutit annertussusaat ukiut tamaasa allanngujaatsumik 500 tons-iuvoq. Takussutissami 1-imi Barent-ip imartaani raajartassiissutit ineriartornerat pisarineqartartullu ersersinneqarput.

Takussutissami 2-mi ersersinneqartutut Barent-ip imartaani taamaallaat ukioq 2014, 2015, 2018 aammalu 2019-imi raajartassanik aalisartoqarpoq. 2018-imi 2019-imilu tamakkiisumik pisassiissutit taamaallaat aalisarneqarsimapput. Kalaallit Nunanni raajarniarnissamik akuersissuteqanngitsut angallatit kisimik pisassiissummik aalisarsimapput taakkulu immikkut raajarniarnissamik immikkut sananeqaateqarsimanngillat.

Takussutissiaq 2: Kalaallit Nunaanni angallatit Barent-ip imartaani raajartassiissutaasa raajanillu pisarisaasa ineriartornerat, 2014-imiit 2020-imut.

|  |  |  |  |  |  |  |  |
| --- | --- | --- | --- | --- | --- | --- | --- |
| Tons | 2014 | 2015 | 2016 | 2017 | 2018 | 2019 | 2020 |
| Raajartassiissutit | 500 | 500 | 500 | 500 | 500 | 500 | 500 |
| Raajat pisarisat | 23 | 58 | 0 | 0 | 498 | 497 | 0 |
| Pisassiissutinik aalisartut umiarsuit amerlassusaat | 2 | 1 | 0 | 0 | 1 | 1 | 0 |

Tusarfik: APN aammalu KANUAANA.

**Svalbard-imi raajarniarneq**

1992-imi Norge aalisarnikkut isumaqatigiissusiorneqarnerat ilutigalugu Kalaallit Nunaata maluginiagassanngortippaa Kalaallit Nunaata/Danmark-illu akornanni ataasiusutsimik norge-miut nalunaarutigisaat akuersaarsinnaasimanagu, tamatumani Norge-p ”aalisarfinnik illersuinermik killissarititanik”, (”fiskeværn-zone”), pillugu oqariartuuteqarneranik akuersaaratik nalunaaruteqarnikkut, taaneqartorlu Norge-p eqqussimasaa, tamatumani Svalbard-ip nalaani aalisarnermut tunngasuni aalajangersaavigineqarneri. Ukiut tamaasa Kalaallit Nunaata Norge-mik illuatungeriilluni isumaqatigiinniarnermini saqqummiuttarpaa qanoq inissisimalluni, tamannalu allattaavimmi allanneqartarpoq.

Norge-mi raajanik aalisarnermik Svalbard-imi ukioq 1997-imili atuutsinneqalersumi allattugaatini atuuttuni (Kalaallit Nunaata akuersaanngisaanilu) Kalaallit Nunaata raajanik aalisarsinnaalersinneqarnera angallatinut tallimanut periarfissinneqarpoq ullullu 450-it aalisarfiusut ilaatinneqarlutik. Ukiullu 1980-ikkut aallartinneraniilli Kalaallit Nunaata ukiuni arlariioqisuni periarfissaq tamanna atorsimanngilaa. Taamaattorli ilutigalugu ukiumoortumik Kalaallit Nunaata imartaani raajarniarnissamik pisassiissutip appariartuinnartinneqarnera ilutigalugu Svalbard-imi aalisarsinnaaffiit ullut annertusiartuinnartumik soqutigineqaleraluttuarsimapput, taamaammallu kalaallit aalisariutaat 2013-imiilli sumiiffimmi taaneqartumi aalisartarneri ingerlanneqaqqilersimallutik.

2010-imiit 2020-mut kalaallit aalisariutaasa raajanik pisaasa ineriartornerat takussutissiaq 4-mi ersersinneqarpoq. Pisat assigiinngitsorujussuusimapput piffissami 73 tons-imiit 2013-imi 3.463-imut 2017-imi inissisimasimallutik. 2018-imiit 2020-imut katillugit raajat pisat 305 tons-imiit 1.069 tons-ip akornani inissisisimasimallutik. Ukiut ingerlaneranni assigiinngitsuusimapput apeqqutaalluni angallatit raajarniutit Kalaallit Nunaanni raajarniarnissamut akuersissutaatillit imaluunniit angallatit raajarniarnissamut naleqqussagaanngitsut immalli naqqani Kalaallit Nunaanni aalisarsinnaanermut akuersissutilinnut. Svalbard-imi 2018-2020-mut Kalaallit Nunaanni aalisariutit aalisakkanut assigiinngitsunut raajat minillugit akuersissutaatillit kisimik raajarniarnermi peqataasimapput.

Takussutissaq 4: Kalaallit aalisariutaannik 2010-2020-mi Svalbard-imi raajanik pisaat ineriartornerat.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|   | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| Kalaallit angallataasa aalisarsimasut amerlassusaat | 0 | 0 | 0 | 1 | 2 | 4 | 4 | 4 | 1 | 1 | 1 |

Tusarfik: KANUAANA.

**Grand Bank-imi (NAFO-mi sumiiffik 3L-imi) raajarniarneq**

New Foundland-ip avataani Grand Bank-imi raajat amerlassusaasa annersaat (NAFO-mi sumiiffik 3L-imi) Canada-miut aalisarnermik killeqarfiisa iluaniippoq, taamaattorli sumiiffik annikinnerusoq pingaaruteqaqisorlu raajaqarfissuaq nunat tamalaat akornisa imartaaniippoq. Canada NAFO-llu akornani isumaqatigiissut 1999-imeersoq naapertorlugu Canada-p TAC-i tamakkiisumit raajartassat pineqartumi sumiiffimmeersut 5/6 del-ii pisassarai, pineqartumi raajartassat 3L-ip sumiffianiimmata raajartassat, canada-miullu sumiiffimmi taaneqartumi raajartassat nunat tamalaat akornani pisassaannit Canada-p imartaani killissarititat 200 sømil killeqarfianiimmata. Annertussuserlu sinneruttoq isumaqatigiissut naapertorlugu illuatungeriit akornanni tamanit naligiimmik agguarneqassalluni. Savalimmiut isumaqarput maannamut TAC-mit tunniunneqartartumit annertunerusumik pisinnaatitaaffeqarlutik, tamatumanilu maannamut agguataarinerit aallaavigalugit maannamiit annertunerusumik pisassaqarnerusoralutik isumaqarput, tamatumani oqaluttuarisaanermi aalisarsimanerit toqqammavigineri, aammalu ilisimatuussutsikkut tunniussisimanerit sumiiffimmilu ingerlanneqarsimasut aallaavigalugit ilailu ilanngullugit.

Taamaammallu DFG (Danmark Savalimmiut aammalu Kalaallit Nunaat sinnerlugu) ukioq 2013-imili illuatungiliuttutut agguataarinerit akerlilertarsimavai. Pisassat annertussusaat piffissami appariartuinnavissimavoq, ukiorlu 2015-imili pisassat 0 tons-imut inissinneqarsimallutik, piumasaqaallu taamaasilluni isummersornerinnarmut tunngasimalluni. NAFO-p ukiumoortumik ukioq 2014-imi ataatsimiinerani tamanna aalajangerneqarnerani, sumiiffiup matoqqasuunissaa, oqaaseqatiginngortinneqarnissaa isumaqatigiissuteqarfigineqarsinnaasimanngilaq. Illuatungaanilli matuneqarnissaa pinnagu, pisassiissut 0 tons-inut aalajangersarneqarpoq, taamanimiillu atuutsinneqarluni. Sumiiffik taamaasilluni raajanik aalisarfigineqarnissaa taamanili matoqqatinneqarsimasutut oqaatigineqarsinnaalluni. Kalaallit Nunaatali oqaluttuarisaanikkut aalisarsinnaanermik pisinnaatitaaffini tigummiinnarsinnaasimavai sumiiffimmi DFG-mi ilaatinneqartoq, sumiiffiup pineqartup aalisarfigileqqinnissaa ammaanneqassagaluarpat.

**Flemish Cap (NAFO-mi sumiiffik 3M)-imi raajarniarneq**

Flemish Cap (NAFO-mi sumiiffik 3M)-imi raajarniarfik maanna nunat tamalaat akornani aalisarfiuvoq, aalisarnerlu NAFO aqqutigalugu aalajangersarneqarpoq. Aalisarneq akuerisaasoq ulluni aalisariarfiusinnaatitaaffinnik naatsorsorneqartarpoq. Raajanik aalisarneq NAFO-p 3M-imi sumiiffimmi (Flemish Cap-imi) ukioq 2011-imi matuneqarpoq, tamatumani NAFO-p ukiumoortumik 2010-mi ataatsimiinnerata kingorna aalajangiunneqarmat, tamatumani ilisimatuussutsikkut siunnersuisoqarsimanera naapertorlugu piujuartitsineq aallaavigalugu peqassutsip uumasoqatigiillu nappassinnaasaa ataallugu peqassuseq inissisimalersimammat, taaneqartartoq Blim. Kalaallit Nunaallu sumiiffimmi taaneqartumi ukioq 2006-imili aalisarsimanngilaq, ukiorlu taaneqartumi raajat 911 tons-iusut angallatinit sisamaasunit pisarineqarsimallutik.

NAFO-mi ilorraap tungaanut ilisimatuussutsikkut siunnersuisoqarnerata kingorna NAFO-p ukiumoortumik 2019-imi ataatsimiinnerani 3M-imi aalisarnerup ammaqqikkallarnissaa aalajangiunneqarpoq.

Aalisarneq ullumikkut aalisarfiusut ullut aqqutigalugit aqunneqarpoq, Kalaallillu Nunaata ukioq 2020-mi ullut aalisarfiit 129-it aalisarfiginissai pisinnaatitaaffigai. Ukiorlu 2020-mi ullut aalisarsinnaatitaaffiit Kalaallit Nunaannit aalisariutinit arlaannaanilluunniit atorneqarsimanngillat.

NAFO-mi illuatungeriit kissaatigaat, patajaannerusumik aammalu aqutsineq nakkutigineqarsinnaanerusoq pisasseeriaatsinut ikaarsaartinneqassasut. Tamanna tunuliaqutigalugu ukiumoortumik 2020-mi ataatsimiinnermi isumaqatigiissutigineqarpoq suleqatigiissitanit ikaarsaariarneq qanoq isikkoqarnissaanut innersuussisoqassasoq. Covid-19 nunarsuaq tamakkerlugu atuunnera peqqutigalugu suleqatigiissitami 2020-mi ataatsimiinneq pisinnaasimanngilaq. Aammattaaq nalilerneqarpoq ataatsimiinnerit taama ittut qarasaasiakkut toqqaannartumik online-kkut ingerlanneqarsinnaassanngitsut, tamatumani pissarititat agguataarneqarnissai pillugit suliap mianernarsinnaanera toqqammavigalugu, Japan aammalu EU siunnersuuteqarsimapput agguataarinissami aqutsinermi periutsit ingerlatiinarneqarnissaat. Siunnersuut tamanna tunngavigalugu isumaqatiginninniarnerit ukioq 2021-imut kinguartinneqarput, tamatumani ullut aalisarfiit pisassiissutinut ikaarsaartinneqarnissaat eqqarsaatigalugit, aammalu Kalaallit Nunaata 2021-mi ullut 129-it aalisarfissatut pissarsiarimmagit.